Bruselj, 10.12.2004

KOM(2004) 804 končno

.

Predlog

SKLEP SVETA

o zaključku procesa posvetovanj z Republiko Gvinejo v okviru člena 96 sporazuma iz Cotonouja

(predložena s strani Komisije)

OBRAZLOŽITVENI MEMORANDUM

Evropska unija se je 30. marca 2004 odločila, da začne posvetovanja z Republiko Gvinejo v skladu s členom 96 sporazuma iz Cotonouja. To odločitev je sprejela zaradi oslabitve demokracije in pravne države, nespoštovanja človekovih pravic in temeljnih svoboščin ter odsotnosti dobrega gospodarskega vodenja. Poslabšanje demokratičnega ozračja je doseglo višek med predsedniškimi volitvami decembra leta 2003, ki so se odvijale v dvomljivih pogojih in brez pravega volilnega boja.

Uvodno srečanje posvetovanja, prvotno predvideno za 15. april 2004, je bilo 20. julija 2004. Med srečanjem je Evropska unija z zadovoljstvom ugotovila, da je Gvineja sprejela nekatere ukrepe in predlagala pozitivne korake za, na eni strani, krepitev demokratičnega ozračja in pravne države, ter, na drugi strani, vzpostavitev strukturnih pogojev za makroekonomsko stabilnost in trajnostni razvoj v Gvineji. Ti ukrepi so vsebovani v memorandumu, ki ga je gvinejska vlada predstavila na srečanju. Na kratko predvidevajo:

- Vrnitev demokracije z vzpostavitvijo nacionalnega dialoga s tradicionalno opozicijo in civilno družbo ter, v okviru tega, pregled volilnega sistema.

- Na osnovi tega novega volilnega sistema, organiziranje lokalnih volitev junija 2005 in parlamentarnih volitev junija 2007;

- Spoštovanje ustave in zakonov in s tem zagotavljanje spoštovanja človekovih pravic in temeljnih svoboščin, vključno s pravicami političnih strank do organiziranja, združevanja, javnih shodov in izražanja. Začetek razprav o vzpostavitvi zakonskega okvira za liberalizacijo radijskih valov;

- Spodbujanje procesa decentralizacije;

- Krepitev makroekonomskega vodenja in izvajanje sektorskih reform;

Evropska unija je poudarila, da bosta obsežnost in uresničevanje obveznosti, sprejetih s strani gvinejske oblasti, kritično vplivala na naravo in obseg ustreznih ukrepov, ki bodo po potrebi sprejeti po končanem trimesečnem dialogu in posvetovanji na kraju samem.

Zaključki srečanja predvidevajo tudi, da bo Evropska unija nadaljevala dialog, da bi zagotovila čim hitrejšo krepitev demokracije in pravne države v Gvineji, kar je pogoj za popolno normalizacijo odnosov in sodelovanja s to državo. Na kraju samem je potekal stalen dialog med gvinejsko vlado in predstavniki Evropske unije.

Gvinejska vlada je 30. septembra 2004 predstavila poročilo o napredku. Po predstavitvi poročila se je skupna nadzorna ekipa predsedstva Evropske unije in Komisije preselila v Conakry, ter v sodelovanju s tam navzočimi predstavniki držav članic oblikovala oceno izvajanja obveznosti. Te obveznosti so bile posredovane tudi predsedniku državnega zbora, Ekonomsko-socialnemu odboru, članom bivšega nacionalnega volilnega sveta, različnim predstavnikom političnega življenja in civilne družbe, vključno s tiskom, kot tudi veleposlanikom držav AKP v Gvineji.

Iz poročila je razvidno, da so gvinejske oblasti pokazale veliko pripravljenost za nadaljevanje in poglobitev razprav na eni strani, ter za olajšanje naloge Evropske unije na drugi strani.

Ugotovljeno je bilo tudi, da so nekatere obveznosti privedle do spodbudnih ukrepov s strani gvinejskih oblasti. Še zlasti:

Vlada je pokazala pripravljenost za ponovno vzpostavitev političnega dialoga s predstavniki političnega življenja, da bi pregledala volilni sistem. Uradna slovesnost ob ponovni vzpostavitvi dialoga je bila 31. avgusta 2004, ustanovljena pa je bila tudi medstrankarska koordinacijska pisarna, ki naj bi pospeševala dialog.

Vlada je potrdila odločitev, da se lokalne volitve organizirajo junija 2005 ter tudi namero za okrepitev procesa decentralizacije. V fazi oblikovanja so različni osnutki zakonodajnih besedil, o katerih se bo ob svojem času razpravljalo z osebami, vključenimi v proces, ter donatorji.

Vlada je potrdila odločitev, da se parlamentarne volitve organizirajo v rokih, ki jih določa ustava, torej junija 2007. Vlada je izrazila pripravljenost za preučitev možnosti glede predčasnega organiziranja volitev, če bi to zahtevala opozicija in bi med političnimi strankami o tem obstajal politični konsenz.

Vlada je objavila časovni razpored za liberalizacijo radijskih valov.

Vlada je potrdila ukrepe na področju makroekonomskega vodenja in sektorskih reform, ter časovni razpored izvajanja teh ukrepov.

Vendar pa bo večina obveznosti izpolnjena v daljšem obdobju in bo treba njihovo izvajanje nadzorovati. Vzroki za resno zaskrbljenost ostajajo tudi na področju demokracije. Kljub pripravljenosti vlade in opozicije za dialog, ponovna vzpostavitev dialoga predstavlja določene težave. Vlada zaradi tega težko določi časovni razpored za različne stopnje dialoga in, kar je še pomembnejše, za pregled volilnega sistema. To bi lahko ogrozilo izpolnjevanje obveznosti glede organiziranja lokalnih in parlamentarnih volitev.

Ob koncu posvetovanj je Komisija ob upoštevanju ukrepov, ki so že bili izvedeni na tej stopnji, in ob upoštevanju pomembnih, še neizvedenih ukrepov, predlagala sprejetje ustreznih ukrepov, kot so določeni v priloženi odločbi, v skladu s členom 96(2)(c) sporazuma iz Cotonouja. Namen teh predlaganih ukrepov je na eni strani spremljanje procesa s prepoznavanjem napredka, ki je že bil storjen, in na drugi strani spodbujanje vlade, da utrdi rezultate in predvsem spodbuja pospešeno izvajanje obveznosti, vezanih na proces demokratizacije.

Med obdobjem 36-mesečnega nadzora bo treba vzdrževati okrepljen politični dialog z gvinejsko vlado, da bo nadaljevala serijo že sprejetih ukrepov za ponovno vzpostavitev demokracije in pravne države ter nadaljevala in utrdila svoja prizadevanja na področju človekovih pravic in temeljnih svoboščin. Dialog bo vključeval predsedstvo Evropske unije in Evropsko komisijo, med obdobjem nadzora pa se bo izvajalo polletno ocenjevanje.

Evropska unija si v primeru pospešenega izvajanja obveznosti, ki so jih prevzele gvinejske oblasti, ali v primeru prekinitve izvajanja le-teh, pridržuje pravico do spreminjanja ustreznih ukrepov z novo odločbo Sveta, ki bo spremenila ta predlog.

Glede na omenjeno in v skladu s členoma 9 in 96 sporazuma iz Cotonouja Komisija predlaga Svetu, da zaključi posvetovanja z Republiko Gvinejo in sprejme priloženo odločbo.

Predlog

SKLEP SVETA

o zaključku procesa posvetovanj z Republiko Gvinejo v okviru člena 96 sporazuma iz Cotonouja

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sporazuma o partnerstvu AKP-ES, podpisanega v Cotonouju 23. junija 2000[1], in zlasti člena 96 Sporazuma,

ob upoštevanju notranjega sporazuma o ukrepih, ki naj bi jih sprejeli, in postopkih, ki naj bi jim sledili, za izvajanje Sporazuma o partnerstvu AKP-ES[2], in zlasti člena 3 Sporazuma,

ob upoštevanju predloga Komisije[3],

ob upoštevanju naslednjega:

Temeljni elementi iz člena 9 sporazuma iz Cotonouja so bili kršeni.

V skladu s členom 96 sporazuma iz Cotonouja so se posvetovanja z državami AKP in Republiko Gvinejo začela 20. julija 2004, med katerimi so gvinejske oblasti prevzele posebne obveznosti za odpravljanje težav, ki jih je izpostavila Evropska unija, in se zavezale, da jih bodo izpolnile v obdobju poglobljenega trimesečnega dialoga.

Po preteku tega obdobja se ugotavlja, da so nekatere od prej omenjenih obveznosti privedle do konkretnih iniciativ, nekatere pa so bile izpolnjene; kljub temu nekaj pomembnih ukrepov, vezanih na temeljne elemente sporazuma iz Cotonouja, še ni bilo izvedenih –

SKLENIL:

Člen 1

Posvetovanja z Republiko Gvinejo, začeta v skladu s členom 96 sporazuma iz Cotonouja, so zaključena.

Člen 2

Ukrepi, določeni v osnutku priloženega pisma, so sprejeti v okviru ustreznih ukrepov iz člena 96(2)(c) sporazuma iz Cotonouja.

Člen 3

Ta odločba začne veljati z dnem sprejetja. Objavljena bo v Uradnem listu Evropske skupnosti .

Velja 36 mesecev od datuma sprejetja s strani Sveta. Preverjana bo redno, vsaj vsakih 6 mesecev.

V Bruslju,

Za Svet

Predsednik

PRILOGA

Osnutek pisma

Spoštovani gospod minister,

Evropska unija posveča veliko pozornost določbam iz člena 9 sporazuma iz Cotonouja. Spoštovanje človekovih pravic, demokratična načela in pravna država, na katerih temelji partnerstvo AKP-ES, predstavljajo temeljne elemente tega sporazuma in posledično temelje naših odnosov.

V tem smislu je bila Evropska unija zaskrbljena zaradi oslabitve demokracije in pravne države, še posebej po ustavnem referendumu leta 2001 in parlamentarnih (2002) ter predsedniških (2003) volitvah. Evropska unija je bila prav tako zaskrbljena zaradi nespoštovanja človekovih pravic in temeljnih svoboščin, kot tudi zaradi odsotnosti dobrega upravnega, političnega, gospodarskega in finančnega vodenja.

Menila je, da politična situacija v Gvineji predstavlja kršenje temeljnih elementov iz člena 9 sporazuma iz Cotonouja. V zvezi s tem členom in glede na trenutno politično stanje v Gvineji je Unija 31. marca 2004 sklenila začeti posvetovanja v okviru člena 96 Sporazuma, da bi poglobljeno preučila situacijo in jo po potrebi izboljšala.

Ta posvetovanja so se začela 20. julija 2004 v Bruslju. Ob tej priložnosti je bilo obravnavanih več temeljnih vprašanj in imeli ste možnost predstaviti vaše stališče in analizo stanja v Gvineji. Predstavili ste tudi memorandum z akcijskim načrtom, ki predvideva utrditev demokracije, spoštovanja človekovih pravic, pravne države in dobrega vodenja.

Po predstavitvi tega poročila se je skupna nadzorna ekipa predsedstva Evropske unije in Komisije preselila v Conakry, ter v sodelovanju s tam navzočimi predstavniki držav članic oblikovala oceno izvajanja obveznosti.

Evropska unija ugotavlja, da so gvinejske oblasti pokazale veliko pripravljenost na eni strani za nadaljevanje in poglobitev razprav, ter na drugi strani za olajšanje nadzora Evropski uniji. Ugotavlja tudi, da so nekatere obveznosti privedle do spodbudnih iniciativ z vaše strani. Poudarili bi zlasti:

Vaša vlada je pokazala pripravljenost za ponovno vzpostavitev političnega dialoga s predstavniki političnega življenja, da bi pregledala volilni sistem. Uradna slovesnost ob ponovni vzpostavitvi dialoga je bila 31. avgusta 2004, ustanovljena pa je bila tudi medstrankarska koordinacijska pisarna, ki naj bi olajševala dialog.

Vlada je potrdila odločitev, da se lokalne volitve organizirajo junija leta 2005, ter namero za okrepitev procesa decentralizacije. Oblikujejo se različni osnutki zakonodajnih besedil, o katerih se bo ob svojem času razpravljalo z osebami, vključenimi v proces, ter donatorji.

Vlada je potrdila odločitev, da se parlamentarne volitve organizirajo v rokih, ki jih določa ustava, torej junija 2007. Poleg tega je vlada izrazila pripravljenost za preučitev možnosti glede predčasnega organiziranja volitev, če bi to zahtevala opozicija in bi med političnimi strankami o tem obstajal politični konsenz.

Vlada je objavila časovni razpored za liberalizacijo radijskih valov.

Vlada je potrdila ukrepe na področju makroekonomskega vodenja in sektorskih reform, ter časovni razpored izvajanja teh ukrepov.

Te pobude bodo brez dvoma prispevale h krepitvi spoštovanja človekovih pravic in temeljnih svoboščin v vaši državi. Vendar pa bo večina teh obveznosti izpolnjena v daljšem obdobju in potreben bo nadzor izvajanja določenega števila obveznosti. Kljub temu vzroki za resno zaskrbljenost ostajajo, zlasti na področju ponovne vzpostavitve demokracije. V tem okviru Evropska unija pričakuje sprejetje konkretnih ukrepov, ki jih navajate v poročilu o izvajanju memoranduma z dne 30. septembra 2004, in katerih glavni elementi so povzeti v nadaljevanju, še zlasti:

Oblikovanje časovnega razporeda in strukture nacionalnega dialoga, kot tudi dejanski začetek slednjega, z namenom pregleda volilnega sistema, ki bo zagotovil transparentne in demokratične volitve.

Nadaljevanje in utrjevanje spoštovanja zakonov, ki se nanašajo na spoštovanje človekovih pravic in temeljnih svoboščin, kar naj bi predvsem političnim strankam omogočilo izvajanje svojih pravic in posebnih pravic, kot so organiziranje sestankov, javnih shodov ter dostop do državnega radijskega in televizijskega oddajanja.

Liberalizacija elektronskih medijev v skladu s časovnim načrtom, ki je bil predstavljen nadzorni ekipi Evropske unije oktobra 2004, in ki omogoča vzpostavitev zasebnih elektronskih medijev pred lokalnimi volitvami.

Organiziranje lokalnih in parlamentarnih volitev s spremenjenim volilnim sistemom;

Nadaljevanje procesa decentralizacije;

Nadaljevanje dejavnosti za krepitev makroekonomskega vodenja in sektorskih reform.

Ob upoštevanju že izpolnjenih obveznosti in še neizvedenih pomembnih dejavnosti, je bilo po zaključku posvetovanja odločeno, da se sprejmejo naslednji ustrezni ukrepi iz člena 96(2)(c) sporazuma iz Cotonouja:

Nadaljuje se sodelovanje, financirano iz ostankov 6., 7. in 8. Evropskega razvojnega sklada ter iz finančnega okvira B 9. Evropskega razvojnega sklada, z namenom izvedbe programov, ki so neposredno namenjeni izboljšanju življenjskih pogojev najrevnejšega prebivalstva ali žrtev podregionalne politične krize;

Podpre se programe, katerih namen je vzpostavitev ali emancipacija civilne družbe (vključno z neorganizirano civilno družbo), spoštovanje in krepitev demokracije, človekovih pravic in dobrega vodenja, kot tudi vzpostavitev in utrditev svobodnih medijev.

Prispevki za regionalne projekte se preučijo od primera do primera.

Nadaljujejo se humanitarne dejavnosti, trgovinsko sodelovanje in prednosti na področjih, vezanih na trgovino;

Lahko se zagotovi podpora za pripravo volitev, bodisi iz ostankov 6., 7. in 8. Evropskega razvojnega sklada bodisi iz finančnega okvira B, potem, ko je bil volilni sistem, ki zagotavlja transparentne in demokratične volitve, vzpostavljen in sprejet s strani vseh strank.

Finančni okvir A 9. ERS, zmanjšan za 65 milijonov eurov v skladu s sklepom Evropske komisije v okviru vmesnega pregleda, bo na razpolago za izvedbo dejavnosti iz nacionalnega indikativnega programa, potem ko bodo izvedene svobodne in poštene parlamentarne volitve.

Predvideni so redni pregledi s strani predsedstva Evropske unije in Evropske komisije, od katerih mora biti prvi izveden v roku šestih mesecev.

Evropska unija nadaljuje skrben nadzor stanja v Gvineji in v obdobju 36-mesečnega spremljanja bo vzdrževala okrepljen politični dialog z vašo vlado, da se ponovno vzpostavita demokracija in pravna država ter nadaljujejo in utrjujejo prizadevanja na področju človekovih pravic in temeljnih svoboščin.

S spoštovanjem,

Za Komisijo | Za Svet |

[1] UL L 317, 15.12.2000, str. 3

[2] UL L 317, 15.12.2000, str. 376

[3] UL C […], […], str. […].